C 493/14
LT
Europos Sąjungos oficialusis leidinys
2022 12 27
2022 m. birželio 7 d., antradienis
36. palankiai vertina Turkijos pastangas priėmus daugiausia pabėgėlių pasaulyje; atsižvelgdamas į tai, palankiai vertina tai, kad pabėgėliams ir priimančiosioms bendruomenėms Turkijoje ir toliau skiriamas ES finansavimas, ir pareiškia savo įsipareigojimą šią paramą išlaikyti ateityje; ragina Komisiją užtikrinti kuo didesnį skaidrumą ir tikslumą skirstant lėšas pagal priemonę, pakeisiančią dabartinę Pabėgėlių Turkijoje rėmimo priemonę, užtikrinant, kad šios lėšos pirmiausia būtų tiesiogiai skiriamos pabėgėliams ir priimančiosioms bendruomenėms ir kad jas valdytų organizacijos, užtikrinančios atskaitomybę ir skaidrumą; remia objektyvų ES ir Turkijos bendradarbiavimo pabėgėlių ir migracijos klausimais vertinimą ir pabrėžia, kad svarbu, jog abi šalys laikytųsi savo atitinkamų įsipareigojimų pagal 2016 m. ES ir Turkijos bendrą pareiškimą ir ES ir Turkijos readmisijos susitarimą visų valstybių narių atžvilgiu, įskaitant iš Graikijos salų grąžinamų asmenų readmisijos atnaujinimą, kuris buvo nutrauktas 2020 m. kovo mėn., arba kartu su Turkija vykdomos savanoriškos humanitarinio priėmimo programos aktyvavimą; pabrėžia, kad pagarba pagrindinėms laisvėms turi būti svarbiausias ES ir Turkijos pareiškimo įgyvendinimo proceso elementas; labai teigiamai vertina esminį Turkijos pilietinės visuomenės ir vietos valdžios institucijų indėlį integruojant pabėgėlius; remia geresnes ir platesnes konkrečių pažeidžiamų grupių galimybes naudotis apsaugos paslaugomis; ragina Turkijos vyriausybę suteikti Sirijos pabėgėliams geresnes galimybes patekti į darbo rinką ir imtis priemonių siekiant išvengti bepilietybės rizikos Turkijoje gimusių Sirijos vaikų kartai; pripažįsta, kad Turkija patiria migracijos spaudimą, bet griežtai prieštarauja tam, kad Turkijos vyriausybė naudotųsi migrantais kaip priemone; yra susirūpinęs dėl nuolatinių pranešimų apie afganistaniečių ir kitų sulaikytų asmenų, mėginusių kirsti sieną, priverstinį apgręžimą ir savavališką priverstinį išsiuntimą į Siriją; apgailestauja dėl neteisėto žmonių gabenimo ir žmogaus teisių pažeidimų, kuriuos patyrė pabėgėliai Turkijoje; reikalauja, kad pabėgėliai būtų grąžinami tik savanoriškai ir saugiai, ir primygtinai ragina Turkiją suteikti daugiau galimybių tarptautinėms ir nacionalinėms organizacijoms patekti į deportacijos centrus, kad būtų galima stebėti grąžinamus asmenis ir teikti jiems pagalbą; susirūpinęs atkreipia dėmesį į vis dažnėjančius rasistinius ir ksenofobinius išpuolius prieš užsieniečius, taip pat į tai, kad Turkijos visuomenė ir politikai skleidžia prieš pabėgėlius nukreiptą naratyvą ir plinta nusistatymas prieš imigrantus; pažymi, kad 2021 m.
Kipre registruota vis daugiau prieglobsčio prašymų, ir primena Turkijos įsipareigojimą imtis visų būtinų priemonių, kad neatsirastų naujų jūrų ar sausumos maršrutų, skirtų neteisėtai migracijai iš Turkijos į ES;
37. pakartoja, kad remia dabartinę muitų sąjungą, ir ragina Turkiją laikytis savo įsipareigojimų, įskaitant įsipareigojimą panaikinti netarifines laisvo judėjimo kliūtis; mano, kad prekybos santykių stiprinimu Turkijos ir ES valstybių narių piliečiams galėtų būti suteikta konkrečios naudos, todėl pritaria Komisijos pasiūlymui pradėti derybas dėl abipusiai naudingo muitų sąjungos modernizavimo, kartu pasitelkiant veiksmingą ir efektyvų ginčų sprendimo mechanizmą; vis dėlto įspėja, kad toks muitų sąjungos modernizavimas turėtų būti grindžiamas griežtomis sąlygomis, susijusiomis su žmogaus teisėmis ir pagrindinėmis laisvėmis, pagarba tarptautinei teisei ir gerais kaimyniniais santykiais, ir gali būti numatomas tik po to, kai Turkija visiškai įgyvendins papildomą protokolą dėl Ankaros susitarimo taikymo be išlygų ir diskriminavimo visoms valstybėms narėms; pabrėžia, kad abi šalys turi visapusiškai suprasti šias demokratines sąlygas nuo derybų pradžios, nes Parlamentas nepritars galutiniam susitarimui, jei šioje srityje nebus rezultatų;
38. pažymi, kad vizų režimo liberalizavimas būtų svarbus žingsnis siekiant palengvinti žmonių tarpusavio santykius ir yra labai svarbus Turkijos piliečiams, ypač studentams, mokslininkams, verslo atstovams ir asmenims, turintiems šeiminių ryšių ES valstybėse narėse; pakartoja, kad rems vizų režimo liberalizavimo procesą, kai tik bus įvykdytos nustatytos sąlygos, ir ragina Turkijos vyriausybę stengtis suderinti savo vizų politiką su ES vizų politika ir visapusiškai laikytis vizų režimo liberalizavimo veiksmų plane nustatytų 72 kriterijų nediskriminuojant nė vienos valstybė narės; pabrėžia, kad pasiekta labai mažai realios pažangos įgyvendinant likusius šešis kriterijus, kuriuos Turkija vis dar turi įvykdyti; atkreipia dėmesį į tai, kad naujajame veiksmų plane žmogaus teisių srityje numatoma paspartinti likusių kriterijų įgyvendinimą; pabrėžia, kad Turkijos kovos su terorizmu teisės aktų ir Duomenų apsaugos įstatymo peržiūra yra labai svarbi pagrindinių teisių ir laisvių užtikrinimo sąlyga;
39.
apgailestauja, kad Komisijos narys O. Várhelyi neseniai pakeitė Kaimynystės politikos ir plėtros derybų (NEAR) GD struktūrą, sujungdamas už Turkiją atsakingą skyrių su skyriais, vykdančiais veiklą Pietų kaimynystės politikos srityje; šį veiksmą, įgyvendintą tariamai siekiant vidaus organizacijos veiksmingumo ir darnumo, laiko didele politine klaida, kurią griežtai kritikavo ne tik Turkijos vyriausybė, bet ir visi proeuropietiški Turkijos subjektai;